b'\n_START_ARTICLE_\nLojzka \xc5\xa0pacapan\n_START_SECTION_\n\xc5\xbdivljenje\n_START_PARAGRAPH_\nLojzka \xc5\xa0pacapan se je rodila 10. oktobra 1938 v Ozeljanu. Izhajala je iz delavske dru\xc5\xbeine sedmih otrok, ki je bila vseskozi aktivna na glasbenem podro\xc4\x8dju. \xc5\xbde kot otrok je Lojzka kazala talent za glasbo, saj se je navdu\xc5\xa1evala nad petjem, pa tudi recitiranje ji je \xc5\xa1lo dobro od rok. Kot najstnica je pri\xc4\x8dela pisati pesmi. Prvih pet razredov osnovne \xc5\xa1ole je obiskovala v Ozeljanu, nato pa je njen glasbeni talent odkril zborovodja Avgust \xc5\xa0uligoj in Lojzka je bila sprejeta v \xc5\xa1olo v Ljubljani. Kmalu za tem je postala \xc4\x8dlanica mladinskega pevskega zbora Slovenske filharmonije. Srednje\xc5\xa1olsko pot je nadaljevala na be\xc5\xbeigrajski gimnaziji. Na mnogih prireditvah je recitirala poezijo. Kon\xc4\x8dala je administrativno \xc5\xa1olo in se zaradi finan\xc4\x8dnih te\xc5\xbeav zaposlila. Vse do upokojitve je delala na Radiu Slovenija, v uredni\xc5\xa1tvu otro\xc5\xa1kih in mladinskih oddaj. Igrala je v \xc5\xa0entjakobskem gledali\xc5\xa1\xc4\x8du, veliko pa je sodelovala tudi v amaterskih kulturnih dru\xc5\xa1tvih._NEWLINE_Na nastopu, kjer je recitirala eno njegovih pesmi, je spoznala Ivana Minattija, s katerim se je kasneje poro\xc4\x8dila. Rodila sta se jima h\xc4\x8di Katarina in sin Matej. Ko sta bila otroka \xc5\xa1e majhna, je bila Lojzka \xc5\xa1ibkega zdravja. Nekega dne je h\xc4\x8di na podstre\xc5\xa1ju odkrila \xc5\xa1katlo s pesmimi ter ji jo prinesla. Lojzki so se ob tem prebudila mo\xc4\x8dna \xc4\x8dustva - poezija je bila zanjo zdravilo. Pri\xc4\x8dela je pisati pravljice in radijske oddaje za otroke. Svoja otro\xc5\xa1ka in mladinska dela je objavljala v revijah Kekec in Ciciban. Po upokojitvi je \xc5\xa1e trinajst let pisala besedila za radijsko oddajo Pod lipo doma\xc4\x8do.\n_START_SECTION_\nDelo\n_START_PARAGRAPH_\nPrve pesmi so pri\xc4\x8dele izhajati v Sodobnosti leta 1957. Leta 1990 je izdala prvo pesni\xc5\xa1ko zbirko z naslovom Vra\xc4\x8danje ptic. Njena poezija je preprosta in nazorna.'